**ZAPISNIK**

**s virtualne sjednice Nastavničkog vijeća, održane u srijedu 19.5.2021.**

**u 19,00 sati**

Popis nazočnih prema e-popisu nazočnosti sjednici.

**Dnevni red:** 1.) Traumatski događaj u školi – izvješće Tima za krizne

 Intervencije

Ad 1.) Povodom tragičnog događaja suicida učenice S. H. iz 2.e razrednog odjela, Učilište je posjetio stručni tim za krizne intervencije Ministarstva obrazovanja na poziv ravnatelja Učilišta Mladena Smodlake, prof., i školske psihologinje Jasenke Popinjač, prof. Tijekom prethodna dva dana (17.5. i 18.5.2021.) članovi tima proveli su niz intenzivnih i savjetodavnih terapijskih razgovora s učenicima, roditeljima i nastavnicima Učilišta s ciljem umanjenja i prevladavanje traume izazvane ovim tragičnim događajem. Na ovoj su sjednici psihologinje A. Ž.-Č. i I. M.-H.a sve nazočne članove Nastavničkog vijeća upoznale s koracima postepenog prevladavanja traume.

Psihologinja A. Ž.-Č., prof., svima je nazočnima izrazila sućut povodom tragične smrti učenice naše škole, a potom je objasnila cilj rada stručnog tima i način prevladavanja traume. Kriza je, prema definiciji, psihičko stanje uzrokovano kriznim događajem koje uobičajeno rezultira osjećajem gubitka kontrole nad vlastiim životom. Proces vraćanja u normalan način funkcioniranja zahtijeva vrijeme od otprilike 4-6 tjedana. Cilj procesa integracije traume je da racionalni dio ljudske osobnosti prevlada i preuzme kontrolu nad životom te ovlada afektivnim reakcijama koje dominiraju nakon teških događaja.

Pretpostavlja se da će se u sljedećem vremenskom razdoblju u razrednom odjelu pogođenom traumom među učenicima javljati i primjećivati različite emocionalne reakcije (*strah, tuga, bezvoljnost*), kognitivne / misaone reakcije (*rastresenost, zaboravljivost, nedostatak koncentracije, postavljanje pitanja* *o smislu života, izmijenjena slika budućnosti, zabrinutost za vlastitu sigurnost i sigurnost dragih osoba*), tjelesne reakcije (*problemi spavanja, gubitak apetita ili prekomjerno uzimanje hrane, mučnina i probavne smetnje, glavobolja,* *trbobolja, stalni umor i nezainteresiranost za okolinu*) te reakcije u ponašanju (*regresivno ponašanje, tikovi, pretjerana ovisnost o roditeljima, gubitak interesa za druženje, agresivne ili nervozne reakcije, plakanje, sklonost* *nezgodama*).

Psihologinje kriznog tima stoga svim nastavnicima, a posebice onima koji su članovi Razrednog vijeća 2.e razreda savjetuju da:

* razgovaraju s učenicima i pritom iznose činjenice jasno;
* budu s njima u trenutku;
* komuniciraju toplo;
* koriste skupni rad i gestikuliraju rukama;
* aktivno slušaju svoje učenike što im žele poručiti komunikacijom;
* reflektiraju i istražuju vlastite osjećaje i osjećaje učenika.

**Zaključak:** Svi su nazočni članovi Nastavničkog vijeća jednoglasno prihvatili i usvojili ove naputke za rad.

Ravnatelj Učilišta Mladen Smodlaka, prof., i školska psihologinja Jasenka Popinjač, prof., u ime svih nazočnih zahvalili su članicama kriznog tima za vrijedne napomene i upute za rad u teškim okolnostima prevladavanja traume.

Ravnatelj:

Mladen Smodlaka, prof. Zapisničarka:

 Snježana Mikulan, prof.